text: To mænd anklages for 44 tricktyverier 
  07 februar 2018 kl. 17.20
  To mænd anklages for at distrahere butiksansatte og stjæle sprut og cigaretter fra butikker landet over - blandt andet i Haderslev.
  To mænd har turneret landet rundt og stjålet varer fra supermarkeder for tilsammen 363.961 kroner. 
  Sådan lyder anklagen mod to mænd på henholdsvis 46 og 55 år, der onsdag er på anklagebænken ved Retten i Aarhus.
  Irene Thyssen, anklager, Retten i Aarhus: "Man går ind som en gruppe, typisk to personer, nogle gange op til fem personer. Man distraherer ansatte og tager varer fra hylder eller fra lageret imens, sådan har det været i alle 44 forhold, de to mænd tiltales for."
  Tyverierne er ifølge politiet sket over hele landet - fra Hirtshals i nord over Haderslev i syd og til Maribo på Lolland.
  Udbyttet har været varer som cigaretter og spiritus, men også almindelige dagligvarer som kaffe og toiletpapir er blevet stjålet.
  Fremgangsmåden har ifølge anklager Irene Thyssen været den samme i alle 44 forhold, som de to mænd tiltales for.
  - Man går ind som en gruppe, typisk to personer, nogle gange op til fem personer. 
  - Man distraherer ansatte og tager varer fra hylder eller fra lageret imens, siger anklageren.
  Hun mener, der er tale om tricktyverier, der er sat i system og udført på professionel vis.
  - Det samme mønster går igen og igen, det er professionelt og foregår i forening, siger Irene Thyssen.
  Tre andre mænd er tidligere blevet dømt i samme sagskompleks. 
  Tyvetogter siden 2015 
  Politiet mener, der er tale om en særlig bande, som med udgangspunkt i det vestlige Aarhus har opereret i hele landet.
  Banden omtales af politiet som "kurderbanden" - opkaldt efter de formodede bandemedlemmers etniske tilhørsforhold.
  Tyverierne skal være sket fra 2015 til 2017. 
  Det er videoovervågning fra butikker, der har ført politiet på sporet af banden.
  Da anmeldelser om tricktyverier begyndte at strømme ind, oprettede politiet en særlig enhed forankret hos lokalpolitiet i Aarhus Vest til at efterforske sagerne fra hele landet.
  De to mænd, der er på anklagebænken onsdag, er irakiske statsborgere.
  De har etableret sig i Danmark, hvor de begge har familie og børn. Anklageren kræver dem idømt fængselsstraf og udvisning af landet.
  De to tiltalte nægter sig skyldige. De protesterer også mod udvisning, da de begge har boet i landet i mange år og har familie her.
  Det var ventet, at der ville falde dom onsdag, men dommeren og de to domsmænd er ikke færdige med voteringen.
  Der falder derfor først dom i sagen torsdag 15. februar.
  